Grey Kollege se nuwe hoof aangekondig  Braam van Wyk is as die nuwe hoof van Grey Kollege Sekondêr in Bloemfontein aangewys. (Foto: LinkedIn / Braam van Wyk) Grey Kollege Sekondêr het vandeesweek aangekondig dat Braam van Wyk die leisels as nuwe skoolhoof oorneem. Van Wyk is die 11de hoof sedert 1855 van dié spogskool in Bloemfontein. Hy is ook ŉ oudleerder van die skool en was vir meer as 27 jaar as ouer aan die skool verbonde. Van Wyk het van tyd tot tyd ook hokkie by die skool afgerig – ŉ sportsoort waarin hy nasionale erkenning geniet. Sy nuwe rol volg nadat hy meer as ŉ dekade die hoof van St Michael’s School for Girls was. Hy sal op die eerste dag van die nuwe skoolkwartaal formeel aan die onderwysers en Grey-leerders bekendgestel word. Dié spogskool is die afgelope jare in die nuus weens ŉ bittere twis tussen die beheerliggaam en die voormalige hoof, Deon Scheepers. Hy het verlede jaar sy bedanking aangekondig. Cobus Visser, voorsitter van Grey se beheerliggaam, het in ŉ plasing op die skool se Facebook-blad gesê dat hulle met “groot verwagting na Braam se bydrae en leiding uitsien om Grey Kollege tot steeds groter hoogtes aan te spoor”. Hy beskryf Van Wyk as ŉ deurwinterde skoolhoof met meer as 21 jaar ervaring en ŉ bewese geskiedenis en prestasie in dié rol. “Die feit dat hy St Michael’s vir die jaar aangevoer het tot ŉ platinum akademiese skool, is maar een van sy uitmuntende prestasies. “Spesiale vermelding moet ook gemaak word van mnr. Ludwig Koekemoer wat met onderskeiding as hoof waargeneem het. Ons sien uit die na die volgende era in Grey Kollege se geskiedenis.”